****

**Nyheder om byggeri af skoler og daginstitutioner**

**Uge 20-21 2019**

**Hollandsk entreprenørgigant vinder DTU-byggeri i Roskilde**

DTU i Roskilde skal have to nye bygninger med laboratorier og værksteder og ombygget to bygninger. De nye bygninger skal indeholde forskningslaboratorier og værksteder for DTU’s institut for vindenergi, og de eksisterende bygninger omdannes til administration og kontor. Den hollandske entreprenør BAM’s danske afdeling, BAM Danmark, har vundet totalentreprisen på projektet. Opgaven er kommet i hus i samarbejde med Christensen & Co. Arkitekter, Langvad A/S Arkitekter og Norconsult på ingeniørydelserne. Projektet skal efter planen være færdigt i sommeren 2021.

Kilde: [Licitationen.dk](https://www.licitationen.dk/article/view/662013/hollandsk_entreprenorgigant_vinder_120_millioners_dtubyggeri?ref=newsletter&utm_medium=email&utm_source=newsletter&utm_campaign=daily), d. 20. maj 2019, af Lars Dalsgaard Adolfsen.

(Nyhederne herunder leveres af Retriever Danmark)

**Nyt børne- og ungeunivers i Aalborg Kommune**

Aalborg Kommune har udpeget bygherrerådgiveren til det store udbud: opførelsen af et børne- og ungeunivers i den nye Nørresundby bydel ved Stigsborg Havnefront. DK2 Bygherrerådgivning blev valgt, og de skal trække i trådene, så bygningen står klar til indflytning i 2023. Det nye unge- og børneunivers skal designes og udvikles via en styret visionsproces og efterfølgende udbydes til udførende entreprenører i totalentreprise med forhandling af projektering og etablering af byggeriet.

Kilde: Licitationen, side 8, d. 21. maj 2019, af Lars Dalsgaard Adolfsen.

**Skolebyggeri og -renoveringer for milliarder i Københavns Kommune**

I går satte Økonomiudvalget gang i byggeri og renoveringer i København for 1,7 milliarder kroner om året de næste to år. Det er specielt nye skoler og daginstitutioner til de mange børn og unge, som er på listen over kommende projekter. “Rigtig mange vigtige byggeprojekter og renoveringer kan nu komme videre. Desværre er der også en lang kø af projekter, som venter: Renoveringer af endnu flere skoler og institutioner, nye kunst græsbaner og vedligeholdelse af veje,” siger overborgmester Frank Jensen.

Kilde: www.estatemedia.dk, d. 16. maj 2019, af Martin Burlund.

**Jammerbugt Kommune: Det er billigere og hurtigere at bygge skole i én omgang**

Der er usikkerhed vedrørende planerne for skolebyggeriet i Jetsmarkområdet i Jammerbugt Kommune. Planerne har hidtil været at bygge skolen i to etaper. Det betød, at den første del skulle stå færdig i august 2021. Derefter skulle anden etape bygges. "At bygge skolen i én samlet etape betyder, at den samlede skole står færdig før end forventet. Hvis økonomiudvalg og kommunalbestyrelse godkender styregruppens indstilling, så vil hele skolen stå færdig til skolestart august 2023," lyder det i en pressemeddelelse fra Jammerbugt Kommune.

Kilde: Nordjyske Stiftstidende Aalborg, side 14-15, d. 11. maj 2019, af Claus T. Kræmmergård.

**KU anlægger voldgiftssager mod Bygningsstyrelsen**

Byggerierne ved Københavns Universitet har overskredet både deadline og budget. For eksempel har Mærsk Tårnet og Niels Bohr-Bygningen overskredet budgetterne med henholdsvis mindst 300 mio. kr. og 1,3 mia. kr. Det har ledt til en række interne voldgiftssager. De ekstra omkostninger på byggeriet vil kunne betyde en huslejestigning på 32 mio. kr. årligt for universitetet. KU håber at kunne undgå et massivt smæk på pengepungen gennem voldgifter mod styrelsen.

Kilde: Børsen, side 16, d. fredag den 10. maj, af Frederik Vincent.